Dit was amper, maar helikopter op Mars weer op koers | Netwerk24
'n Navigasiefout in sy tydsberekening het effense probleme vir Ingenuity, Nasa se Mars-helikopter, veroorsaak. Maar ná dié eerste groot probleem sedert hy daar begin vlieg het, kon die tuigie veilig land.
Amptenare van die Jet Propulsion-laboratorium het Donderdag gesê die probleme het Saterdag sowat 'n minuut ná sy sesde toetsvlug op 'n hoogte van 10 m begin. Een van die talle foto's wat 'n kamera op die tuig geneem het, het nie in die stelsel geregistreer nie en verwarring oor die ligging veroorsaak.
Nasa se Ingenuity-helikopter, wat op 7 April afgeneem is. Foto: NASA/JPL-Caltech/ASU/MSSS
Ingenuity het tot soveel as 20° vorentoe en agtertoe gekantel en selfs kragstuwings ondervind, het Havard Grip, hoofvlieënier van die tuig, gesê.
'n Ingeboude stelsel om bykomende speling vir stabiliteit te bied het tot "sy redding gekom", het Grip op Nasa se webwerf geskryf. Die helikopter het veilig binne 5 m van sy beoogde landingsplek geland.
Die BBC het vroeër berig dat die eerste vier vlugte van die helikopter so suksesvol was dat dit voortaan operasioneel aangewend gaan word. Dit beteken dat die helikopter Nasa se Perseverance-voertuig sal ondersteun en in sy soektog na enige tekens van lewe op die Rooi Planeet gaan help. – The Guardian, Phys.org, mars.nasa.gov